OBH 5305/1997.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

Panaszos beadvánnyal fordult az állampolgári jogok országgyűlési biztosához, melyben felhívta a figyelmet az Országos Pszichiátriai és Neurológiai Intézet Gerontopszichiátriai Osztályán tett látogatása alkalmával tapasztalt körülményekre.

A megállapított tényállás

Panaszos emberi méltóságot sértőnek tartja a női és férfi betegek egy kórteremben történő elhelyezését, illetve azt, hogy a látogatók és a betegtársak a kezelések szemtanúi lehetnek. 

Az Országos Pszichiátriai és Neurológiai Intézet Gerontopszichiátriai Osztályán tett látogatás alkalmával kiderült, hogy az osztály 39 ágyas, a női és férfi kórtermek külön vannak. 

Az osztály intenzív kórterme valóban koedukált, hasonlóan az ország többi kórházában található intenzív részleghez. Itt négy intenzív és hat szubintenzív ágy van, két, egymástól üvegfallal elválasztott helyiségben, melyekben eltérő az ágyak felszereltsége. A betegek elhelyezésénél, ha tudják, figyelembe veszik nemüket, ennek ellenére a hangsúly a beteg állapotán van, az ágyak felszereltsége dönti el, hogy ki melyikre kerül. 

A panasz második pontja az itt fekvő betegek ruházatát érintette. Az intenzív osztályok jellegzetes sajátja, hogy a betegek megfigyelése és ápolása érdekében különböző műszerekkel vannak az ágyak felszerelve. Az itt ellátottak ruhátlanságát ezeknek a műszereknek az orvosilag indokolt használatával lehet magyarázni. A vizsgálat során egyetlen beteg sem volt az intenzív részlegen, aki ne lett volna teljesen betakarva. A kórtermekben a betegek általában saját hálóruhában voltak.  Hozzátartozóikat a rokonok bármikor látogathatják, de a kezelések alatt - az orvos tájékoztatása szerint - ki kell menniük a kórteremből.

Alkalmazott jogszabályok

1993. évi LIX. törvény az állampolgári jogok országgyűlési biztosáról

"16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."

Érintett alkotmányos jogok

Alkotmány 54. § (1) 
"A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani."

Alkotmány 70/D. § (1) 
"A Magyar Köztársaság területén élőknek joguk van a lehető legmagasabb szintű testi és lelki egészséghez."

A vizsgálat megállapításai

A vizsgálat során két alkotmányos jogot kellett szem előtt tartani: a lehető legmagasabb szintű testi egészséghez való jogot és az emberi méltósághoz való jogot. Az intenzív osztály - ahol a legkomolyabb orvosi felügyelet szükséges a betegek gyógyulása érdekében - feladata az emberi élet megmentése, a legsúlyosabb helyzetekben a lehető legmagasabb szintű testi egészséghez való jog érvényesülésének biztosítása. Különösen fontos azonban az emberi méltósághoz való jog érvényesülése az olyan intézményekben, ahol egészségi állapotuknál fogva kiszolgáltatott emberekkel foglalkoznak. A helyszíni vizsgálat során nyilvánvalóvá vált, hogy az érintett osztály dolgozói - orvosok, ápolók - mindkét tekintetben komoly erőfeszítéseket tesznek ezeknek a követelményeknek az érvényesüléséért.

Az intenzív részleg betegei esetében az élethez való jog megelőz minden más szempontot, más alkotmányos jogok korlátozhatóak a szükséges mértékben. A betegeknek egymástól függönnyel való elválasztása, életük veszélyeztetése nélkül állandó jelleggel nem megoldható - az épület adottságai miatt -, hiszen ez a folyamatos odafigyelést és ezzel az intenzív részleg céljának megvalósulását tenné lehetetlenné. Az emberi méltósághoz való jog indokolatlan sérülését jelenti azonban az, hogy a beteg a kezelések alatt ki van téve betegtársai, illetve adott esetben a látogatók tekintetének. Ez orvosolható olyan függöny felszerelésével, melyet csak a kezelések ideje alatt húznak el, így a beteg takarva van társai elől, ugyanakkor nem jelenti az orvosok és az ápolószemélyzet számára a megfigyelés akadályát.

Ajánlás

Az alkotmányos visszásság megszüntetése érdekében az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján a következő ajánlást teszem:

Az intézet főigazgató főorvosa gondoskodjon arról, hogy az Országos Pszichiátriai és Neurológiai Intézet Gerontopszichiátriai Osztályán az intenzív részlegen szereljenek fel az ágyak közé a kezelések, ill. egyéb események idején elhúzható függönyöket, melyek mind a betegek, mind az esetleges látogatók elől takarják az éppen kezelt beteget.

Kérem, hogy az említett törvény 21. § (2) bekezdése alapján az intézet főigazgató főorvosa harminc napon belül tájékoztasson érdemi állásfoglalásáról, illetve a megtett intézkedésekről. 

Budapest, 1997. november 19.

Gönczöl Katalin